Audun Rikardsen (51) fra nordlandskommunen Steigen har tidligere vunnet med 12 ulike bilder i den internasjonale fotokonkurransen Wildlife Photographer of the Year, som arrangeres av Natural History Museum.

Premieutdelingen i kveld regnes som naturfotografenes Oscar.

Fotograf og professor Audun Rikardsen bedyrer at en seier i verdens mest prestisjetunge fotokonkurranse aldri blir rutine.

– Det er det største du kan oppnå innen naturfotografi, og like stort hver gang. Det er også en fantastisk seremoni. Du føler deg som en supestar.

Til daglig er naturfotografen professor i arktisk og marin biologi ved Norges arktiske universitet i Tromsø.

Når NRK får tak i Rikardsen på telefon onsdag morgen har han akkurat ankommet Natural History Museum i London.

Et TV-team fra BBC står og tripper for et intervju med Rikardsen, men han tar seg tid for å snakke med NRK.

Fascinert av ørn

Professor og fotograf Audun Rikardsen har vunnet naturfotografenes Oscar, «Wildlife Photographer of the Year 2019». Prisen blir delt ut under en høytidelig seremoni på Naturhistorisk museum i London onsdag kveld. Foto: ODD ARNE OLDERBAKK / NRK

Rikardsen vant førstepremien i kategorien «Fugler», og han forteller at fuglekategorien trolig er den vanskeligste kategorien å vinne.

Selv brukte han tre år å ta det spektakulære vinnerbildet av kongeørna på Kvaløya i Tromsø, hvor han bor sammen med familien sin.

Fotoprosjektet startet i 2015 da NRK laget en dokumentaren «Et eventyr gjennom linsa» om Rikardsen.

Da laget han et ørneskjul på fjellet bak huset sitt. Han la ut mat og bar opp et tre som han støpte i sement slik at ørna skulle ha et sted å lande dersom den kom.

Deretter monterte han et speilreflekskamera med bevegelsessensor.

Det tok sin tid å få ørna dit han ville. Han måtte også gi ørna tid til å venne seg til fotografen.

– Sensoren ga meg beskjed om når ørna landet. Da var det bare å ta beina fatt og løpe opp på fjellet for å justere kameraet og blitsen.

Les også: Bærer død rein og syr kamera inn i fisk for de beste bildene

Rikardsen tok flere tusen bilder før han ble fornøyd. Vinnerbildet er tatt i mars i fjor, og viser kongeørna som lander

Jakter på spesielle vinkler

Foto: Audun Rikardsen

Når Rikardsens bilder beskrives, blir han trukket fram som en fotograf som går etter spesielle vinkler.

– Det er helt bevisst. Det har jeg også gått for denne gangen, sier Rikardsen.

Han er også stolt av fotografiet trolig er bildet i konkurransen med det laveste karbonavtrykket.

– Det er tatt like ved der jeg bor. De eneste utslippene er fra pusten min, svette og bannskap jeg brukte på å løpe opp og ned fjellet i løpet av tre år.

Biolog og professor Audun Rikardsen har gjort seg kjent verden over for sine unike og oppsiktsvekkende bilder av dyr og natur – helst i en kombinasjon. Dette bildet vant «naturfotografenes Oscar» i 2016. Foto: Audun Rikardsen

Stolt av å bo i Nord-Norge

Rikardsen fikk et nært forhold til havørn da han vokste opp i ørnekommunen Steigen. Som guttunge var han med naboen Åsmund Gylseth og merket havørn.

– Fordelen med å bo i Nord-Norge hvor vi har naturen rett utenfor døra. Den gir oss muligheten til å gjennomføre et sånt fotoprosjekt. Bildet er tatt i mitt nærområde, og da kan man være på rett sted til rett tid.

I kveld skal han ta imot både pengepremie, heder og ære. I historiske omgivelser i en av verdens mest kjente museer.

– Jeg kommer til å være ekstra stolt over å kunne formidle nordnorsk natur og spre det ut i verden. Det er en stor bonus. Vi er heldige som bor i Nord-Norge.

Utstillingen Wildlife Photographer of the Year vises på Londons Naturhistorisk museum fram til 31. mai 2020.

NRK skrev først at den avbildete fuglen var en havørn, men det er feil. Det er en kongeørn. Dette er nå rettet opp.

Les også: Her flyr ørna avgårde med Auduns kamera